b'\n_START_ARTICLE_\nMarija Mojca Punger\xc4\x8dar\n_START_SECTION_\n\xc5\xa0olanje in delo\n_START_PARAGRAPH_\nV Ljubljani je obiskovala Srednjo \xc5\xa1olo za oblikovanje in fotografijo (1978 - 1982). Zaposlila se je kot modna oblikovalka v tekstilni industriji (Novotekst, Labod). Nato je \xc5\xa1tudij nadaljevala na Akademiji za likovno umetnost v Ljubljani (1985 -1989), kjer je diplomirala iz smeri slikarstvo pri prof. Andreju Jemcu in nato nadaljevala podiplomski \xc5\xa1tudij slikarstva (1989 - 1991) pri prof. Emeriku Bernardu. V \xc5\xa1tudijskem letu 1992/1993 je gostovala na Akademiji za uporabno umetnost, Hochschuele fuer angewandte Kunst na Dunaju. V letih od 1999 do 2001 je \xc5\xa1tudirala na podiplomskem \xc5\xa1tudiju novih \xc5\xbeanrov v likovni umetnosti na San Francisco Art Institute, San Francisco, Kalifornija, kjer je leta 2001 magistrirala. Je prejemnica \xc5\xa1tipendije Avstrijske akademske izmenjave, Fulbrightove, in ArtsLink \xc5\xa1tipendije._NEWLINE_Med letoma 1983 in 1989 je bila \xc4\x8dlanica umetni\xc5\xa1ke skupine Linije sile. Od leta 1991 deluje kot samozaposlena na podro\xc4\x8dju kulture. Izra\xc5\xbea se z instalacijo, videom, fotografijo, performansi. Zanjo so zna\xc4\x8dilni kompleksni ve\xc4\x8dletni socialno anga\xc5\xbeirani projekti, v katere aktivno vklju\xc4\x8duje publiko in lokalno prebivalstvo. Posve\xc4\x8da se dru\xc5\xbebeni kritiki in vpra\xc5\xa1anjem skupnosti. Dela tudi na podro\xc4\x8dju gledali\xc5\xa1ke kostumografije in informiranja za samozaposlene v kulturi. Je ustanovna \xc4\x8dlanica KUD Trivia in Odprte zbornice za sodobno umetnost. Med letoma 2004 in 2013 je bila urednica Artservisa, spletnega portala za informacije s podro\xc4\x8dja kulture. Leta 2014 je ustanovila Novi\xc4\x8dnik za samozaposlene v kulturi, ki ga tudi vodi in ureja._NEWLINE_Redno razstavlja na razstavah in festivalih tako doma kot v tujini. V Sloveniji je redno prisotna na 10- letnih pregledih slovenske umetnosti v Moderni galeriji in MSUM-u v Ljubljani.'